**Sundaleopardkatt** (*Prionailurus javanensis*) er et lite rovpattedyr i kattefamilien (Felidae) og utbredt på øyene Java, Bali, Borneo, Sumatra, Filippinene og noen mindre øyer nær disse i Sørøst-Asia. Den har inntil ganske nylig blitt regnet som en underart til leopardkatten (*P. bengalensis*). Arten har 19 kromosompar. To underarter anerkjennes.

Biologi
-------

 Foto: JJ Harrison, 2023 
Sundaleopardkatter har en kroppslengde på cirka 45–65 cm, og i tillegg en hale som måler cirka 20–30 cm. Vekten varierer ganske mye, men ligger normalt innfor 1,6–8 kg. Hannene blir gjennomsnittlig noe større enn hunnene.

Sundaleopardkatten ser ut som en miniatyr, langbeint og slankere versjon av en leopard (*Panthera pardus*). Den har et rundt hode, en kort smal snute og store avrundede ører. Pelsen er glatt og oker eller gulbrun med hvit underside. Størrelsen og formen på de svarte markeringene som dekker kroppen og lemmene er imidlertid svært varierende. Flekkene danner noen ganger linjer langs nakken og ryggen på dyra. Ofte er det én stripe som går langs kroppen. Halen er omtrent halvparten så lang som kroppen, flekkete og bærer noen ganger markeringsringer nær den svarte haletippen. Ørene har svart bakside med en hvit sentral flekk, og ansiktet er markert med to mørke striper i pannen. Katten har dessuten to smale svarte kinnstriper som omslutter en hvit flekk.

Sundaleopardkatter opptrer i mange ulike habitater, som i uberørt tropisk skog, skogmosaikk, sumpskog og kratthabitater, men den opptrer også i oljepalme-, sukker- og gummitreplantasjer.

Arten er primært solitær utenom paringstiden. Den regnes som natt- og skumringsaktiv, men opptrer også på dagtid. Hanner synes mer aktive om natten enn hunner. Arten bruker skog og underskog til å hvile i og i paringstiden. De er en dyktig klatrere og har blitt sett hvilende i trær. Likeledes er denne katten en ypperlig svømmer, som suksessfullt har tatt seg til mindre øyer rundt hovedøyene i utbredelsen. Arten parer seg året rundt. Hunnen går drektig i cirka 56–70 dager, hvoretter hun føder et kull bestående av 2–3 unger. Ungene blir kjønnsmodne omkring 18 måneder gamle.

Sundaleopardkatten jakter byttedyr på bakken og i trærne, og den holdes av og til av mennesker for gnagerkontroll. Hovedføden er gnagere som rotter og mus, men den jakter og eter også unge hovdyr, harer, fugler, krypdyr, amfibier, insekter, ål og fisk. Det hender også at den eter åtseler og tar fjørfe.

Inndeling
---------

Inndelingen følger IUCN/SSC Cat Specialist Group (2017).

**Treliste**
* Felidae, kattefamilien
	+ Felinae, mindre kattedyr
		- leopardkattlinjen
			* *Prionailurus*, fiskerkatter
				+ *P. bengalensis*, leopardkatt
				+ *P. javanensis*, sundaleopardkatt
					- *P. j. javanensis* (nominatformen), utbredt på Java og Bali
					- *P. j. sumatranus*, utbredt på Sumatra, Borneo og Filippinene
				+ *P. viverrinus*, fiskerkatt
				+ *P. planiceps*, flathodekatt
				+ *P. rubiginosus*, rustflekkatt

Referanser
----------

1. 1 2  Kitchener, A. C. Breitenmoser-Würsten, C. Eizirik, E. Gentry, A. Werdelin, L. Wilting A. Yamaguchi, N. Abramov, A. V. Christiansen, P. Driscoll, C. Duckworth, J. W. Johnson, W. Luo, S.-J. Meijaard, E. O’Donoghue, P. Sanderson, J. Seymour, K. Bruford, M. Groves, C. Hoffmann, M. Nowell, K. Timmons, Z. & Tobe, S. (2017). «A revised taxonomy of the Felidae: The final report of the Cat Classification Task Force of the IUCN Cat Specialist Group» (PDF). *Cat News*. Special Issue 11. CS1-vedlikehold: Flere navn: forfatterliste (link)
2. ↑  Stephen J. O'Brien, Joan C. Menninger, William G. Nash. 2006-04-14. *Atlas of Mammalian Chromosomes*. John Wiley & Sons, 14. apr. 2006 - 544 sider. Besøkt 2015-12-21
3. 1 2 3 4 5 6  Sunda leopard cat *Prionailurus javanensis*. IUCN/SSC Cat Specialist Group. besøkt 2023-07-26
4. 1 2 3 4  Castelló, José (2020). «Felinae: Leopardkattlinjen». *Felids and Hyenas of the World*. USA: Princeton University Press. s. 154–155. ISBN 978-0-691-20597-7.

Eksterne lenker
---------------

* (en) *sundaleopardkatt* i Global Biodiversity Information Facility Rediger på Wikidata

* (en) *sundaleopardkatt* hos Fossilworks Rediger på Wikidata

* (en) *Kategori:Prionailurus javanensis* – bilder, video eller lyd på Wikimedia Commons Rediger på Wikidata

* *Prionailurus javanensis* – detaljert informasjon på Wikispecies Rediger på Wikidata